Draw, draw o Fukushima, yn nhiroedd Japan… – Golwg360
29 Mai 2018 am 12:21 Diweddarwyd 2 Mehefin 2018 am 17:24
Mae dau o ymgyrchwyr gwrth-niwclear o Gymru wedi anfon neges fideo adref, cyn iddyn nhw ddanfon llythyr i gwmni Hitachi, yn apelio arnyn nhw i beidio â datblygu gorsaf niwclear newydd ym Môn.
"Os fasa pobol Cymru yn gweld y ffasiwn lanast sydd yn ardal Fukushima, fasan nhw ddim yn ystyried Wylfa B," meddai Robat Idris, cyn mynd yn ei flaen i egluro'r effaith ar y dirwedd a'r bobol leol.
"Mae pethau yn debyg o ran sut y mae pethau'n digwydd yn Japan ag fel y maen nhw yng Nghymru ac ym Mhrydain," meddai wedyn. "Mae pethau'n cael eu cadw'n dawel, mae yna ddirgelwch o ran ariannu… felly mae pobol yma yn Japan ac yng Nghymru yn gallu teimlo yr un ffordd am bethau."
"Mae'r diffyg dealltwriaeth yma am Gymru… a'r cyfrifoldeb am y gwastraff, ddim yn saff pwy sydd holding the baby yn y pen draw… os mai llywodraeth Cymru sy'n gyfrifol am y gwenwyn fydd yn dod allan o Wylfa B, ynteu San Steffan…" meddai Meilyr Tomos wedyn.
"Maen nhw i weld yn synnu wrth i ni esbonio bod y goruchwylio ar ol Brexit, dydi'r systemau ddim yn eu lle, dydyn nhw ddim yn barod. Ac mae pobol Japan yn synnu pan ydan ni'n egluro hyn."